Žilinka, Maroš, generálny prokurátor SR (2021-09-30):
Dobrý deň. Vážený predsedajúci, vážené pani poslankyne, páni poslanci, rád by som odpovedal na niektoré otázky alebo zaujal stanovisko k niektorým otázkam, ktoré vo svojom vystúpení predniesol pán poslanec Dostál. Išiel by som postupne. Pokiaľ som vo svojom úvodnom slove hovoril o tom, že sa nastavoval systém dlhé roky a že bol nastavovaný už ministrom spravodlivosti Slovenskej republiky, ktorý bol ministrom v roku 2004, nemal som na mysli § 363 Trestného poriadku a nasledujúce, ale nastavenie systému pomeru Generálnej prokuratúry a vzťahov Generálnej prokuratúry a Úradu špeciálnej prokuratúry. Myslím, že to bolo aj vcelku jasne zreteľné z môjho vystúpenia, a vyjadroval som sa preto, alebo na margo úvah o potrebe tzv. vykolíkovania úloh a postavenia Špeciálnej prokuratúry a Generálnej prokuratúry a zároveň som povedal aj to, že úlohy a postavenia a kompetencie generálneho prokurátora vo vzťahu k špeciálnemu prokurátorovi a prokurátorovi Úradu špeciálnej prokuratúry sú jasne dané v zákone. Tam nieto čo kolíkovať. Treba len rešpektovať pravidlá a správať sa podľa nich. Tento systém, ktorý teraz niekto napáda, že treba zmeniť, zavádzali tí, ktorí to teraz kritizujú. Doposiaľ s tým žiaden problém nebol, dokonca nebol s tým problém, ani keď sme boli vo vláde a ministrom vnútra bol pán JUDr. Lipšic a ja som bol jeho štátnym tajomníkom, a ani vtedy nebola potreba kolíkovať Generálnu prokuratúru a Úrad špeciálnej prokuratúry. To znamená – k tomu prvému bodu asi toľko. Pokiaľ ide o otázku zákazu účasti pána špeciálneho prokurátora v aktivitách medzirezortných alebo mimorezortných, pretože pán poslanec konštatoval, že nejako tomu nerozumie. Ja za to nemôžem, ja som sa to snažil už viackrát vysvetliť celkom jasne a ja som nikomu nič nezakazoval, ale ako ústavný činiteľ, ktorý je na čele prokuratúry, ktorý zodpovedá za Generálnu prokuratúru a rezort prokuratúry, ktorej osobitnou súčasťou s pôsobnosťou pre celé územie Slovenskej republiky je Úrad špeciálnej prokuratúry a ktorý riadi generálny prokurátor prostredníctvom špeciálneho prokurátora, ktorý je zároveň aj nadriadeným a bezprostredne nadriadeným prokurátorom špeciálnemu prokurátorovi, som nominoval do komisií jedného zástupcu, tak ako sme boli požiadaní, čo je moje výlučné právo. To, že niektorí ústavní činitelia, či v dôsledku neznalosti, alebo z iných dôvodov, doposiaľ nezistili, že môjho podriadeného si nemôžu zobrať do komisie sami, ale že musia toho požiadať, o takéto niečo jeho nadriadeného, som veľmi jasne a citlivo vysvetlil tak ministerke spravodlivosti v telefonickom rozhovore, ako aj predsedovi Bezpečnostnej rady Slovenskej republiky v liste, ktorý som mu zaslal, a kde som mu vysvetlil charakter prokuratúry, orgánov prokuratúry. Preto nechápem, čo je na tom nepochopiteľné. Ale to nie je môj problém. Pokiaľ ste mi kládli otázku k stíhaniu redaktorov Denníka N, a kládli ste mi v súvislosti s tým otázky aj opätovne aj na hodine otázok a kladiete si otázku, či to môže byť, nemôže byť vnímané ako nátlak na redaktorov kritického denníka, ja sa vám neviem vyjadriť k tomu, že ako to vnímajú redaktori kritického denníka, ja sa neviem vyjadriť k tomu, ako to môže vnímať verejnosť, ja viem len to, že generálny prokurátor ani krajský prokurátor ako nadriadený prokurátor nemá možnosť dať prokurátorom podriadeným tzv. negatívny pokyn nestíhať. Ja som o tejto kauze vôbec nevedel. Ja som sa o tomto prípade dozvedel v pondelok, myslím, že to bolo minulý alebo predminulý týždeň, keď to prepuklo, a dozvedel som sa to na operatívnej porade od pána špeciálneho prokurátora. Ja som o tom prípade vôbec nevedel. Pán poslanec, ihneď, ihneď, ako som sa to dozvedel, som využil moje kompetencie a požiadal som krajského prokurátora, aby bezodkladne preskúmal dôvodnosť a opodstatnenosť trestného stíhania. To sa aj stalo a následne bolo rozhodnutie, myslím, 21. septembra ako nezákonné a neopodstatnené zrušené. Ja ako generálny prokurátor som vykonal všetko, čo som mohol a mal vykonať. Pokiaľ ide o vaše konštatovanie alebo otázky vo vzťahu k tomu, ako sa stavala Generálna prokuratúra v správach o činnosti Generálnej prokuratúry, alebo rezortu prokuratúry za ostatné roky k paragrafu 363 a nasledujúcich Trestného poriadku a aké stanovisko som k nim zaujímal pri vypočutí pred voľbou kandidáta na generálneho prokurátora Slovenskej republiky, ja som vám na túto otázku odpovedal veľmi podrobne, veľmi podrobne a jasne na zasadnutí Ústavnoprávneho výboru Národnej rady Slovenskej republiky. A môžem len zopakovať, že ani správy a ani moje vyjadrenia pred voľbou za kandidáta na generálneho prokurátora nie sú v rozpore s tým, čo tvrdím dnes. Tak ja, ako aj rezort prokuratúry bol v otázke tohto mimoriadneho opravného prostriedku vždy konzistentný a to, že sme v správach poukázali na možné zneužívanie tohto inštitútu spočívajúce v tom, že niekedy právni zástupcovia používajú v mimoriadnom opravnom prostriedku tie isté skutkové a právne argumenty, ktoré používali v riadnom opravnom prostriedku, resp. že používajú tento mimoriadny opravný prostriedok a podávajú ho v lehotách krátko pred skončením prípravného konania, že spôsobuje možné prieťahy alebo obštrukcie, a to je to, čo som povedal, že nám na Úrade špeciálnej prokuratúry robilo šarapatu, to je presne to, tak to nie je vôbec v rozpore s tým, že ten inštitút je opodstatnený. To sme nikdy nespochybňovali, nikdy. Ak som sa aj na híringu alebo vypočutí vyjadroval k rôznym variantám, aké sú v zahraniční alebo na Slovensku, konkrétne som hovoril o Českej republike, som aj povedal jasne, že iná je situácia tam, kde sú možnosti dávať negatívne pokyny, a tam, kde nie sú. Z tohoto pohľadu áno, niektoré postupy obhajcov môžu byť vnímané ako neprofesionálne či účelové, avšak je to ich oprávnenie podľa Trestného poriadku a je na ich uvážení, akým spôsobom zvolia spôsob obhajoby. My sme len poukázali na to, že k takýmto prípadom dochádza. V tejto súvislosti považujem za potrebné povedať, že využívanie zákonných oprávnení sa nerovná zneužívaniu práva. Tak ako pri tej prvej otázke toho nastavenia systému, kde nešlo o 363, ale o vzťah Úradu špeciálnej prokuratúry a Generálnej prokuratúry, ako aj tu je celkom zjavné, že nie celkom korektným spôsobom vytrhávate určité pasáže a vety z kontextu, ktoré majú vyvolať dojem, že človek tu zavádza alebo klame. Ale ono to tak nie je, samozrejme. V ďalšej otázke... (Prerušenie vystúpenia predsedajúcim.)